﻿ COMENTARII PENTRU VIITORUL ROMÂNIEI IOAN MĂRGINEAN În titlul de mai sus se regăseşte o formulare des întâlnită în multe sfere din spaţiul public românesc. De fapt, este vorba despre cum se doreşte să fie viitorul ţării. Din zona ştiinţifică recentă fac trimitere la ampla lucrare elaborată în cadrul Academiei Române, în perioada 2014–2017 (coord. acad. Ionel-Valentin Vlad, preşedinte în anii respectivi al acestei prestigioase instituţii) „Strategia de dezvoltare a României în următorii 20 de ani”. Opera cuprinde șase volume, primele patru fiind destinate analizelor stărilor existente, inclusiv în domeniul calităţii vieţii, a ţintelor de atins pe intervale de timp, resursele necesare pentru realizarea obiectivelor, scenarii referitoare la înfăptuirea lor. Al cincilea volum conţine o sinteză a strategiei, iar ultimul este Sumarul Executiv (un comentariu asupra lucrării am publicat în revista Calitatea vieţii nr. 3, 2017). În prezent și la Președinția României se pregătește un program intitulat „România educată”. De asemenea, menţionez pentru cititori, contribuţiile cercetătorilor din ICCV, cu trei volume, în anul 2018, dintre care două au apărut deja, iar al treilea este în stadiul de publicare, toate la Editura Academiei Române, şi în care se regăsesc atât analize ale stărilor de fapt, cât şi trimiteri la ceea ce se consideră că trebuie întreprins în viitor pentru a se obţine îmbunătăţiri ale vieţii oamenilor. Am în vedere lucrările: Calitatea vieţii. Un proiect pentru România (coord. Elena Zamfir şi Iuliana Precupeţu); Istoria socială a României (coord. Cătălin Zamfir); Enciclopedia calităţii vieţii în România (coord. Ioan Mărginean şi Iuliana Precupeţu). În volumul care urmează să apară în curând sunt tratate la dimensiuni apreciabile, cu indicatori obiectivi şi subiectivi, teme precum: caracteristicile sociodemografice ale populaţiei; colectivităţile teritoriale; familia; locuirea; ocuparea; echilibru între muncă şi viaţa privată; educaţia; sănătatea; standardul şi stilurile de viaţă, precum şi altele, tot de mare interes: calitatea vieţii copiilor şi vârstnicilor; modele de consum şi praguri de sărăcie; grupurile dezavantajate; mass-media; influenţa utilizării internetului asupra calităţii vieţii; calitatea societăţii româneşti. Această Adresa de contact a autorului: Ioan Mărginean , Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. CALITATEA VIEŢII, XXIX, nr. 4, 2018, p. 393–402 394 IOAN MĂRGINEAN 2 lucrare a fost pregătită prin două volume anterioare: Dicționar de calitatea vieții , 2015 (coord. Ioan Mărginean și Marian Vasile); Paradigma calității vieții , 2011 (coord. Ioan Mărginean și Iuliana Precupețu). De această dată, am să mă refer la o lucrare apărută în anul 2017, axată şi ea pe ce ar trebui întreprins pentru progresul ţării şi al calităţii vieţii populaţiei, aşa cum se specifică şi în Cuvântul-înainte al volumului 25 de întrebări şi răspunsuri pentru viitorul României (Bogdan Ion, manager EY România, componentă a unei companii internaţionale, cu sediul în Marea Britanie: audit/ taxe/ tranzacţii/ consultanţă în afaceri, care are 700 de birouri în 150 de ţări cu 250 000 de angajaţi, dintre care 770 în România şi Republica Moldova). Pentru elaborarea acestei lucrări se procedează într-o manieră aparte, şi anume s-a solicitat public formularea de întrebări la tema propusă, apoi s-au selectat cele 25 de întrebări considerate a fi cele mai relevante (numărul de întrebări a fost fixat în legătură cu împlinirea a 25 de ani de activitate a EY România), după care specialişti din învăţământ, cercetare, consultanţi, manageri de firme, organizaţii şi proiecte, inclusiv din compania organizatoare, persoane care au deţinut funcţii publice de rang înalt în ţară au răspuns la întrebările respective sub forma unor articole. Întrebările se distribuie pe 10 domenii (op. cit. pp. 5–6). – Societate (cu șapte întrebări): rezolvarea problemei demografice în următorii 25 de ani; indicarea unei unice schimbări de mentalitate a românilor pentru ca ţara să-şi poată atinge potenţialul maxim; conştientizarea cetăţenilor pentru implicarea în transformarea ţării; intervenţia în enclavele de sărăcie, astfel încât copii din aceste zone să depăşească statutul social al părinţilor; ce fel de Românie ne dorim după intrarea în UE; cum se poate reda demnitatea populaţiei sărace; schimbarea comportamentelor sociale şi comunitare. – Digitalizarea şi noile tehnologii (cu două întrebări): politicile publice prin care să se ajungă ca ţara să devină un centru de excelenţă şi creaţie în zona tehnologiei, dincolo ce se întâmplă în mediul privat; dacă prin soluţiile integrate de e-guvernare şi baze de date naţionale interconectate se vor putea elimina corupţia şi disfuncţionalităţile din administraţie. – Economie (cu șase întrebări): aducerea de talente internaţionale în România; primele trei domenii de investiţii pentru creşterea competitivităţii regionale; atragerea de investitori străini pentru creşterea economică; pilonii unei adecvate prosperităţi naţionale şi rolul fiecărui cetăţean; reducerea timpului alocat cerinţelor birocratice în cadrul unei afaceri – de la 160 de ore la 30 în 2023; cum s-ar putea ţine în ţară oamenii cei mai valoroşi, care să alimenteze inovaţia şi creşterea durabilă. – Sănătatea şi serviciile medicale (o singură întrebare): care sunt soluţiile inovatoare care ar putea fi replicate din serviciile medicale private în spaţiul serviciilor publice de sănătate pentru a accelera accesul la servicii de calitate. 3 PENTRU VIITORUL ROMÂNIEI 395 – Urbanism şi arhitectură (o întrebare): creşterea calităţii mediului construit/ spaţiului urban şi a calităţii vieţii. – Mediul înconjurător (două întrebări): care sunt mecanismele care ar putea ajuta oamenii şi companiile să-şi modifice stilul de viaţă şi atitudinea faţă de muncă pentru a avea o implicare activă în protecţia mediului şi reciclare; încurajarea transportului în comun şi/sau a bicicletelor în marile oraşe. – Energie (o întrebare): cum se pot transforma oportunităţile date de dependenţa redusă de importul de energie şi de integrare rapidă de noi tehnologii, în avantaje competitive. – Educaţie (trei întrebări): cum se pot oferi şanse reale fiecărui copil pentru a-şi dezvolta capabilităţile conform înclinaţiilor sale; îmbunătăţirea sistemului de învăţământ astfel încât să pregătim copiii de azi pentru locurile de muncă ale viitorului; primele măsuri ce ar trebui luate de guvern pentru a însănătoşii sistemul de învăţământ. – Infrastructură (o întrebare): ce strategii trebuie adoptate pentru finalizarea la timp a proiectelor din acest domeniu. – Mediul de afaceri şi antreprenoriat (o întrebare): construcţia unui ecosistem antreprenorial care să tindă spre un Silicon Valley (zonă renumită de concentrare a afacerilor, din California, SUA). După cum se poate constata, domeniile specificate sunt de mare interes, iar conţinutul volumului este o reuşită care merită să fie luată în seamă de către publicul larg, specialişti şi, nu în ultimul rând, de către decidenţii din fiecare domeniu. Unele sugestii pe care le voi include în comentariul meu nu diminuează importanţa acestei lucrări şi s-ar putea ţine cont de ele într-o ediţie viitoare, eventual un al doilea volum. O primă observaţie se referă la limitarea numărului de întrebări la 25 (s-a dorit ca acesta să fie similar numărului anilor de activitate a companiei în România), numai că în selecţie se impune să se ţină cont şi de semnificaţia temelor incluse, raportată, desigur, şi la posibilităţile de realizare. De exemplu, consider că lipsesc domenii care ar fi avut şi ele locul, cum sunt cele referitoare la viaţa politică, democraţie, administraţie publică şi centrală, puterile în stat, cu roluri dintre cele mai importante în societate. Este puţin probabil să nu se fi primit propuneri în legătură cu temele semnalate mai sus, iar dacă nu au existat, ar fi fost util să fie introduse. Nu se exclude aici, însă, adoptatea unor decizii de păstrare a neutralităţii. Evident, însă, că în demersurile lor, unii autori fac trimiteri spre autorităţi de la care se aşteaptă intervenţii pentru soluţionarea anumitor probleme. Din institutele Academiei Române participă doi autori, profesor Vasile Gheţău, director al Centrului de Cercetări Demografice şi dr. Monica Şerban din Institutul de Cercetare a Calităţii Vieţii. În cele ce urmează nu voi face trimitere la fiecare autor al capitolelor, fiind interesat să relev conţinutul textului. 396 IOAN MĂRGINEAN 4 La rândul lor, cele mai multe întrebări sunt adecvate, dar unor domenii ar fi fost de aşteptat să le revină mai multe întrebări, cum este cazul sănătății, iar la una din întrebările pentru educaţie să se evite formularea, cu tentă sugestivă, în care se solicită „primele măsuri pentru însănătoşirea sistemului de învăţământ”. Se porneşte astfel de la ideea că sistemul de învăţământ este bolnav, ceea ce nu este corect, dar evident, există mult spaţiu de îmbunătăţire şi pentru performanţe cât mai bune. Printr-o altă întrebare se solicită să se abordeze ceva greu de realizat, şi anume constituirea acelui sistem antreprenorial tip Silicon Valley. Autorul articolului arată explicit că la aşa ceva s-ar putea ajunge treptat. La nivel internaţional doar Israelul a reuşit o astfel de construcţie. „Ar trebui să fim conştienţi că nu avem cum să fim Silicon Valley ci un Bucureşti excepţional” (p. 162). Într-adevăr, România se află în prezent într-un alt stadiu de dezvoltare şi ar fi remarcabil să se poată pregăti şi implementa în viitor un astfel de aranjament. Până atunci trebuie să se depăşească stadiul de subdezvoltare din diverse zone ale ţării prin intensificarea şi diversificarea programelor destinate acestor obiective, să se stimuleze crearea de poli de atracţie în zonele metropolitane, unele dintre ele se conturează deja etc. Sunt şi alte observaţii punctuale în legătură cu întrebările prin care se solicită abordarea unor teme cu mare grad de dificultate. În cele ce urmează ne vom referi în mod special la sfera socială: societate, sănătate, educaţie. Prima întrebare din domeniul „societate” priveşte, aşa cum am menţionat deja, rezolvarea problemei demografice. Autorul, recunoscut specialist în domeniul demografic (pe care l-am nominalizat mai sus din cadrul Academiei Române) arată că deşi s-au întreprins unele măsuri de stimulare a natalităţii inclusiv concediile pentru unul dintre părinţi până la vârsta de doi ani a copilului (3 ani în cazul unui handicap), nu s-au desfăşurat încă acţiuni pe măsura efectelor negative ale scăderii volumului populaţiei, atât prin diminuarea numărului născuţilor vii, pe de-o parte, şi mortalităţii infantile ridicate, pe de altă parte, ca şi a migraţiei externe excesive. Pentru ca intervenţiile să fie cât mai aplicabile, ar trebui să se realizeze cercetări, astfel se va afla ce aşteaptă populaţia tânără pentru redresarea natalităţii (p. 13). Totodată şi reducerea mortalităţii generale să devină un alt obiectiv de acţiune, şi doar apropierea de nivelul de trai din ţările dezvoltate ar readuce în ţară o parte din migranţii externi (p. 14). În două figuri sunt reprezentate date cu declinul natural al populaţiei după 1990 şi evoluţia volumului demografic pentru perioada 1950–2016, cu perspectiva anului 2050. Într-adevăr, dacă prin măsurile restrictive privind avortul (admis doar motivat medical), luate în anul 1966 de câtre regimul comunist, a avut loc o creştere explozivă a natalităţii, înlăturarea acestor măsuri (în anul 1990) a condus la o reducere puternică a natalităţii, iar sporul natural devine negativ (numărul născuţilor vii într-un an este depăşit de cel al decedaţilor), urmând ca în anul 2050, în condiţiile actuale, populaţia ţării să scadă la 16 milioane. 5 PENTRU VIITORUL ROMÂNIEI 397 În acest context aduc în atenţie rezultatele dintr-o lucrare anterioară a autorului (1979) în care plecând de la situaţia din 1975, cu o rată netă de reproducere de 1,204, indicatorul sintetic de natalitate de 2,6 copii la o femeie de vârstă fertilă, rata brută de natalitate la 19,7 copii născuţi vii la 1 000 de locuitori, şi ratele de mortalitate pe grupe de vârste, s-ar fi ajuns la 26,8 milioane în anul 2000, mai puţin decât obiectivele urmărite de regimul anterior (30 de milioane). Mergând mai departe cu proiecţiile, păstrându-se situaţiile menţionate din anul 1975, s-ar fi ajuns la 36,5 milioane în 2050 şi 85,9 milioane în 2176 (p. 207). Bine că s-a încheiat acea perioadă. Acum suntem într-o situaţie total diferită, iar din punctul meu de vedere, pe lângă urmărirea unei redresări, cel puţin prin stagnarea scăderii natalităţii şi a migraţiei externe, de mare interes trebuie să fie calitatea umană. În prezent, mulţi copii se nasc fără a li se asigura condiţii adecvate de viaţă, familiile în care trăiesc nu dispun de minimum necesar vieţii de zi cu zi, iar unii dintre ei sunt abandonaţi chiar la naştere. Mai mult, în unele familii copii sunt abuzaţi fizic şi psihic, nu merg la şcoală sau o părăsesc foarte devreme, sunt puși să cerșească, ajung să trăiască pe stradă, adoptă comportamente deviante şi delincvente. Se impune o cât mai bună responsabilizare a viitorilor părinţi, dar şi o intensificare a intervenţiei serviciilor medicale şi de asistenţă socială în teritoriu destinate copiilor. În cazul migraţiei externe, care a condus la instalarea unei lipse masive de forţă de muncă în toate domeniile, este de aşteptat ca fenomenul să se diminueze pe măsură ce se ajunge la un stadiu mai înalt de dezvoltare, aşa cum s-a întâmplat în multe ţări europene în ultimele decenii ale secolului al XX-lea. Ţări precum Italia, Spania, Portugalia, care au furnizat forţă de muncă pentru zonele europene mai dezvoltate, au ajuns să fie şi ele ţări de destinaţie pentru cei în căutarea unor condiţii mai bune de muncă, dar şi pentru migranţii economici. Prin cea de-a doua întrebare se aduce în dezbatere o temă extrem de dificilă şi aş spune mai puţin adecvată. Ea este referitoare la acea unică schimbare de mentalitate pentru a atinge potenţialul maxim al ţării. Înainte de toate nu este cunoscut care ar fi potenţialul maxim raportat la o anumită dată istorică (dar trebuie să ne dorim mai mult decât prezentul), în al doilea rând chiar dacă se fixează unul conform unor dorinţe este puţin probabil ca o singură schimbare de mentalitate să asigure realizarea lui. De altfel, demersul autorului se axează pe necesitatea valorizării muncii care în prezent este considerată a fi insuficientă, şi relevă faptul că această concepţie este răspândită în toată lumea capitalistă, în care predomină valori precum „banii, puterea, faima, avansarea, competiţia, autonomia” (p. 20), iar acestea trebuie integrate în managementul organizaţiilor şi instituţiilor. La rândul lor, conducerile de la vârful organizaţiilor „să aibă o doză” de modestie şi să fie un model de moralitate (p. 21). Îndreptăţit, autorul abordează schimbarea de mentalitate privind munca în context social şi organizaţional, ceea ce ar putea influenţa evoluţiile în acest domeniu. Munca nu poate să fie însă prima valoare împărtăşită de către toţi oamenii, fie ei de 398 IOAN MĂRGINEAN 6 vârstă activă, şi aceasta pentru că situaţiile individuale sunt foarte diferite. Până la urmă, conform unui proverb „omul munceşte ca să trăiască nu trăieşte ca să muncească”, nu este robot şi nici nu trebuie să fie sclav. Totodată, să nu se ignore alte aspecte ale vieţii lui, şi anume, să ajungă şi la un echilibru între muncă şi viaţa de familie, să evite suprasolicitarea, să nu se ajungă la situaţii critice de extenuare şi chiar deces, aşa cum se mai întâmplă. Desigur, este necesară o cât mai adecvată cultură a muncii, iar respingerea desfăşurării unei activităţi productive pentru a se apela la asistenţa socială este de combătut şi de acţionat pentru a schimba astfel de comportamente. În cercetarea de diagnoză a calităţii vieţii din anul 2010 (Anexă în lucrarea Paradigma calităţii vieţii , coord. Ioan Mărginean şi Iuliana Precupeţu, 2011, precum şi în volumul aflat în faza de publicare), pentru succesul în viaţă, munca ocupă poziţiile 3–4, din nouă factori cercetaţi. Pe primul loc este ambiţia (media 4,5 pe scala de la 1 la 5); să ai noroc (media 4,4); să ai talent şi să munceşti mult (medii de 4,3); să ai relaţii (media 4,2); educaţie superioară (media 4,1); părinţii să aibă educaţie superioară (media de 4,7); să provii dintr-o familie bogată (media de 3,6); să ai relaţii cu oameni politici (media de 3,5). Toţi factorii au valori peste media teoretică a scalei. Alte două teme se referă la implicarea cetăţenilor la transformarea ţării şi ce obiectiv ar trebui urmărit după aderarea la UE. Autorul care tratează prima întrebare porneşte de la contradicţia în ceea ce priveşte atitudinea unei mari părţi a populaţiei „Totul merge prost, dar noi ne descurcăm” (p. 24) şi caută să identifice modalităţile de ieşire din negaţionism. De fapt se argumentează că există deja implicare în viaţa socială a multor persoane, iar acest fapt trebuie cunoscut prin informare şi confirmare, este nevoie şi de dorinţă, astfel că „fiecare dintre noi ajunge să-şi dorească ceea ce constată că-şi doreşte vecinul” (p. 26) ceea ce poate fi un proiect de ţară. La rândul său, autorul care răspunde la obiectivul de adoptat după aderarea la UE, prezintă mai întâi instalarea imediată a stagnării, în privinţa valorificării oportunităţilor de apartenenţă, şi pentru a nu intra în stadiu de „stat eşuat”, România ar trebui să-şi regăsească „ţesutul coerenţei sociale şi naţionale” (p. 38). Ceea ce se poate realiza doar dacă cetăţenii ţării „vor agrea principii, ţeluri şi obiective comune” ... urmând „calea de viaţă europeană” (pp. 38–39). Obiectivele de finalizat într-o perioadă cât mai scurtă consider că sunt intrarea în spaţiul Schengen şi ridicarea Mecanismului de Cooperare şi Verificare (MCV – ultimul impus României la intrarea în UE), iar obiectivul general de urmărit este, într-adevăr, valorificarea cât mai deplină a statutului de stat membru, nu doar cu obligaţii, ci şi cu câştiguri. O altă temă socială abordată se referă la sărăcie, atât enclavele de sărăcie extremă cât şi cea difuză. Pentru prima dintre ele, autorul indică trei paşi de urmat, unii dintre ei foarte dificil de realizat: supravieţuirea şi intervenţiile sociale de susţinere prin servicii specializate şi produse care să asigure o bună dezvoltare 7 PENTRU VIITORUL ROMÂNIEI 399 intelectuală; integrarea şi performanţa şcolară; ocuparea (p. 31–32). Totodată se face trimitere la faptul că activităţile cu aceşti copii să fie într-o paradigmă de împlinire, să le fie înțeleasă lumea în care ei trăiesc, iar dacă nu pot progresa, copiii ar trebui plasaţi într-o familie mai bună (p. 33). Aşa cum este bine documentat, sărăcia se extinde dincolo de enclave, aşa încât tema este abordată şi în cea de a doua intervenţie şi este tratată din perspectiva conceptului de incluziune socială, care presupune accesibilitatea serviciilor sociale şi activităţi economice ale celor în nevoie, locuri de muncă, sănătate, educaţie, integrare în societate, infrastructură de locuire şi transport (p. 43). Autorul consideră că, printr-o politică socială adecvată, să fie implicată şi societatea şi dezvoltă prin comparaţie câteva principii cheie: abilitate mai bine decât vulnerabilitate; prevenţie mai bine decât corecţie; servicii mai bune decât beneficii; comunitate mai bine decât autoritate (p. 45). Se propune, aşa cum există şi în alte ţări, „pact pentru solidaritate şi prosperitate socială” (p. 46), la care să participe politicieni, mediul social, privat şi academic, trecându-se dincolo de ciclurile electorale (ibidem). Ultima temă de la domeniul „societate” trimite la ideea de cum s-ar putea testa impactul diferitelor politici publice pentru schimbarea comportamentelor la nivel de individ şi comunităţi. Autorii au în vedere studiile de impact ale politicilor publice prin analogie cu testarea eficienţei unui medicament, sunt însă sceptici în privinţa schimbării comportamentelor individuale şi colective prin astfel de metode. „Un răspuns simplu şi punctual, oricât ar fi de dezirabil, nu poate face faţă provocării” (p. 52). Trebuie să existe, însă, o dezbatere publică, de la etic la eficienţă, iar apoi să se ajungă la o soluţie de urmat. Aşa cum menţionam, pentru sănătate şi servicii medicale a fost selectată o singură întrebare conţinând replicarea în serviciile publice a unor soluţii din sectorul privat. Autorul are în vedere faptul că managementul din spitalele private ar putea fi un exemplu de urmat. Apoi, consideră că, dintre cele două ar trebui să existe o coabitare, dar asigurările de sănătate nu îndeplinesc obiectivele pentru care au fost create din lipsă de resurse. Merge şi mai departe, şi arată că este dificil să se rişte distrugerea sistemului public de sănătate, însă pe măsura dezvoltării sectorului privat (unde se utilizează pe scară largă abonamentele), ar trebui închise unele spitale de stat (p. 107). Într-adevăr, veniturile din asigurări sociale nu pot acoperi necesarul de cheltuieli, cu atât mai mult cu cât numărul contributorilor este disproporţionat de mic, comparativ cu cel al beneficiarilor. Soluţia mult mai bună ar fi fost rămânerea la finanţarea serviciilor de îngrijire a sănătăţii din sistemul public de la bugetul de stat şi urmărirea realizării unui management performant. Cât priveşte desfiinţarea spitalelor de stat, se impune pentru cele învechite, pentru care nu mai există garanţia unei bune funcţionări, dar ar trebui construite altele, cu dotări corespunzătoare, din moment ce spaţiile actuale sunt insuficiente. Totodată, se resimte lipsa de personal medical, inclusiv din cauza migraţiei externe a acestuia. 400 IOAN MĂRGINEAN 8 Aduc aici în atenţie o problemă generală din învăţământul superior (la care m-am mai referit şi cu alte prilejuri) şi anume cea legată de gratuitatea şi acordarea de burse de studii. După cum se ştie, gratuitatea în învăţământul de stat este prevăzută în Constituţie, dar totuşi se acordă şi locuri cu taxă dincolo de cele incluse la finanţare. Alte schimbări posibile ar fi introducerea de taxe rezonabile, inclusiv pentru cei care primesc finanțare de la stat, iar unele scutiri să fie numai pe criterii strict sociale. Sumele strânse astfel ar putea fi folosite de către universități pentru activități extracurriculare (tabere de studiu, concursuri pe discipline etc.), achiziția de materiale, cărți pentru biblioteci. La rândul ei, acordarea de burse pe criterii sociale şi rezultate acceptabile la învăţătură, dincolo de numărul repartizat iniţial de minister fiecărei instituţii să aibă loc pe baza unor contracte de a activa în ţară pe o anumită durată. Astfel de înţelegeri să fie încheiate şi de către sectorul economic privat şi asociativ, iar durata contractului să fie egală cu perioada subvenţionată sau cu un anumit factor de multiplicare. Revenind la serviciile de îngrijire a sănătăţii, sunt de importanţă şi activităţile de prevenţie şi accesul la tratamente de cât mai bună calitate. În continuare am în vedere educaţia, domeniu de o importanţă cu totul specială, pentru că ea contribuie la dezvoltarea personalităţii, însuşirea de cunoştinţe şi formarea de competenţe, în afara cărora nu se poate vorbi că cineva ar avea succes în viaţă. La întrebarea privind formarea capitalului uman, în volum se are în vedere constituirea tocmai a acelei situaţii în care copilul se poate dezvolta: „părinţi informaţi, profesori pregătiţi plătiţi decent şi respectaţi, atât în şcoală cât şi în muncă” (p. 139). Prin a doua întrebare se urmăreşte tratarea modului cum se poate îmbunătăţi sistemul de învăţământ, pentru a pregăti copii pentru locurile de muncă din viitor. În răspunsul dat se porneşte de la ideea că „70% dintre job-urile pe care le avem astăzi vor dispărea şi vor fi înlocuite cu altele noi, care nu s-au inventat” (p. 144). În aceste condiţii, afirmaţia că învăţământul trebuie să ţină cont de cerinţele prezente de pe piaţa muncii este doar parţial îndreptățită, iar în continuare se spune că „educaţia bazată pe valori va ajuta pe termen lung în formarea unui caracter puternic şi stabil, dar care se va putea adapta schimbărilor” (p. 146). A treia întrebare, în care se cere cum se poate însănătoşi sistemul de învăţământ, include, prin formulare, presupoziția că acest sistem este bolnav, ceea ce nu este corect chiar dacă sunt necesare îmbunătăţiri continuui. De altfel, în articolul său, autorul pune între ghilimele cuvântul bolile, şi propune soluţii de îmbunătăţire. Între acestea se regăsesc: introducerea mesei de prânz pentru elevul român; salarizarea diferenţiată a cadrelor didactice, ţinându-se cont şi de implicarea lor în activităţile şcolii şi localităţii; realizarea de invenţii educaţionale, asociativitatea, încurajarea voluntariatului, înfiinţarea în şcoli a clubului de ştiinţă, valorificarea vacanţelor şcolare şi o anumită autonomie şcolii (pp. 150–151). Şi celelalte domenii, cu întrebările lor, trimit cel puţin parţial şi spre sfera socială. Aşa este de exemplu întrebarea de la economie referitoare la ce se poate face pentru a aduce mai multe talente în ţară. Autoarea tratează, mai întâi, rămânerea în 9 PENTRU VIITORUL ROMÂNIEI 401 ţară a specialiştilor, a căror plecare nu se explică doar prin căutarea unor salarii mai bune, fiind vorba de multe alte aspecte, de la oferta de a porni un proiect la facilităţi non-economice (p. 69). Cât priveşte aducerea migranţilor din străinătate, reuşita în demersul invocat, presupune o legătură constantă cu aceştia, o cât mai bună colaborare cu cei care revin, având în vedere că există încă o neîncredere mare a lor faţă de România (p. 70). Şi alte întrebări vizează implicarea cetăţenilor în dezvoltarea ţării. Una dintre acestea este legată de mediul înconjurător, atâta timp cât este pusă problema schimbării stilului de viaţă şi implicarea în protecţia mediului, reciclarea, utilizarea transportului în comun şi a bicicletelor. Pentru reciclare, autorul porneşte de la necesitatea adoptării criteriilor dezvoltării durabile, iar pentru adoptarea unor comportamente adecvate, are în vedere câteva niveluri şi, spre ilustrare identifică următorii paşi: colectarea amestecată a deşeurilor; separarea acestora; creşterea numărului celor care îndeplinesc cerinţa minimă a colectării separate; creşterea procentului deşeurilor reciclate de la un an la altul; intervenţia de a-i învăţa/ajuta şi pe alţii (p. 121). Tema luată ca exemplu mai sus este mult discutată, chiar s-au întreprins şi multe măsuri de colectare separată, cel puţin în marile oraşe, dar progresul nu este, încă, nici pe departe, cel necesar. În continuare materialele reciclabile sunt amestecate cu resturi menajere, aruncate pe străzi, terenuri virane, râuri şi lacuri, în zone turistice, urmând să polueze zeci şi chiar sute de ani. O altă problemă legată de mediu este poluarea atmosferică, cu emisii de substanţe chimice dăunătoare provenite, în mare parte (după dezindustrializarea masivă), de la maşinile învechite menţinute în circulaţie. Cât priveşte renunţarea la folosirea zilnică a automobilelor şi utilizarea transportului în comun, aceasta este o direcţie de urmat, dar se impune înnoirea parcului mijloacelor de transport şi o cât mai bună acoperire teritorială cu trasee, aşa încât să se ajungă cu uşurinţă la diferite locaţii. Referitor la utilizarea bicicletelor, aceasta rămâne mai degrabă un hobby, pentru plimbare, excursii şi mai puţin pentru a ajunge la serviciu sau la alte destinaţii de interes. Să avem în vedere că, pentru a folosi bicicleta, omul trebuie să fie sănătos, să aibă facilităţi pentru deplasare şi să nu se uite faptul că, cel puţin patru luni pe an, temperaturile sunt scăzute, pe străzi şi pe şosele se circulă cu dificultate. Mă opresc aici cu relatările şi comentariile mele, accentuând încă o dată că volumul respectiv conţine o gamă de contribuţii dintre cele mai relevante pentru un viitor mai bun al ţării noastre, în condiţiile dacă şi cât se aplică. BIBLIOGRAFIE EY Romania, 25 de întrebări şi răspunsuri pentru viitorul României , EYGM Limited, 2017. Gheţău, V., Perspective demografice , Bucureşti, Editura Ştiinţifică şi Pedagogică, 1979. 402 IOAN MĂRGINEAN 10 Mărginean, I., Strategii de dezvoltare a României în următorii 20 de ani , în „Revista Calitatea Vieţii”, nr. 3, 2017, pp. 328–338. Mărginean, I., Precupeţu, I., (coord.), Paradigma calităţii vieţii , Bucureşti, Editura Academiei Române, 2011. Mărginean, I., Vasile M., (coord.), Dicționar de calitatea vieții , București, Editura Academiei Române, 2015. Mărginean, I., Precupeţu I. (coord.), Enciclopedia calităţii vieţii , Bucureşti, Editura Academiei Române (în curs de publicare). Vlad, I. V., Strategia de dezvoltare a României în următorii 20 de ani , Bucureşti, Editura Academiei Române (2015 – volumul I, 2016 – volumul II; volumul III partea 1; volumul III partea a 2-a; 2017 – Sinteza; Sumar executiv), 2015–2017. Zamfir, C., (coord.), Istoria socială a României , Bucureşti, Editura Academiei Române, 2018. Zamfir, E., Precupeţu, I., (coord.), Un proiect pentru România , Bucureşti, Editura Academiei Române, 2018. Primit: 30.07.2018 Acceptat: 03.08.2018 